પર્વત કોતરીને બનાવેલા સર્પાકાર રસ્તા પર, સ્પાઈસ પ્લાન્ટેશનની વચ્ચેની કેડી પર, અમારી સાઈકલ પ્લાન્ટેશનની વચ્ચેની કેડી પર અમારી સાઈકલ સરકતી જતી હતી. આજુબાજુ સિનેમા-રીલની જેમ ઊંચેથી પડતા ધોધ, નાનાં નાનાં ગામડાં, ચા-કૉફીની હાટડી જોવા મળતાં હતાં. કુંડલાથી અમારી સાઈકલ સરકતી પહોંચી અનામુડી ચોલા, જે એક રળિયામણી ટેકરી છે. નજીકમાં જ અનામુડી નેશનલ પાર્ક છે. જ્યાં કેટલાંક પશુ-પક્ષી જોવા મળે છે. પણ અમારે તો કેવળ ને કેવળ સાઈકલિંગ જ કરવું હતું અને પ્રકૃતિને મન ભરીને માણવી હતી. અનામુડી ટેકરી પર થોડો સમય આડા પડી ફરી પેડલ મારી નાનકડું ગામ પેરુમાલા વટાવી પહોંચ્યા કંઠલ્લોર. મુન્નાર અને ચિન્નાર વાઈલ્ડલાઈફ સેન્કચુરીની વચ્ચે આવેલું કંઠલ્લોર પણ એક મસ્તમજાનું ગામ છે. ગામનાં કાચાં-પાકાં ઘર પર ધુમ્મસ છવાયેલું હતું. થોડી વાર પહેલાં જ વરસાદ પડી ગયો હતો એટલે વાતાવરણ આખું ઍરકન્ડિશન્ડ જેવું થઈ ગયું હતું. અહીં અમને ફોટોગ્રાફી કરવાની મજા આવી ગઈ.